
	Srce inovacij, mozaik priložnosti.




Za takojšnjo objavo                 


ZADEVA: SPOROČILO ZA MEDIJE                                                                 Dravograd, 3. september 2026


Od ideje do podjetja: PONI RRA Koroška odpira vrata novim podjetniškim zgodbam!
Imaš podjetniško idejo, a ne veš, kako narediti prvi korak? PONI RRA Koroška ponuja znanje, podporo in čas, da svojo zamisel spremeniš v konkreten poslovni model. Objavljen je že 8. javni razpis za vključitev novih 10 udeležencev.

Vsako uspešno podjetje se začne z idejo. A prav prvi koraki – preverjanje trga, oblikovanje poslovnega modela, pridobivanje znanja in pogum za samostojno pot – so pogosto največji izziv. Projekt PONI RRA Koroška bodočim podjetnikom pomaga premagati prav te ovire ter jih vodi od začetne ideje do prvih konkretnih podjetniških korakov.
Konec septembra 2026 svojo podjetniško pot v okviru projekta zaključuje že 7. skupina udeležencev, medtem ko Regionalna razvojna agencija za Koroško že išče novo generacijo podjetnikov. Objavljen je 8. javni razpis za vključitev 10 udeležencev v projekt »PONI RRA Koroška 2023–28«.
V štirih intenzivnih mesecih bodo izbrani udeleženci svojo poslovno idejo razvijali ob podpori mentorjev, strokovnih usposabljanj in ekipe RRA Koroška. Spoznali bodo ključne korake podjetniškega razvoja – od preverjanja ideje in raziskave trga do oblikovanja poslovnega modela, priprave nastopa na trgu ter prvih korakov v samostojno podjetništvo.
Posebnost projekta PONI je, da udeleženci v času programa niso prepuščeni sami sebi. Za čas trajanja programa so zaposleni na RRA Koroška, kar jim zagotavlja finančno varnost in predvsem čas, da se lahko v celoti posvetijo razvoju svoje poslovne ideje, pridobivanju novih znanj ter pripravi na podjetniško pot.
»Podjetniške zgodbe nastajajo tam, kjer ljudje dobijo priložnost, da svoje znanje, izkušnje in ideje spremenijo v nekaj novega. PONI RRA Koroška je pomemben del podpornega okolja na Koroškem, saj posameznikom omogoča, da naredijo prvi korak na podjetniški poti ob strokovni podpori in povezovanju. Vsaka nova podjetniška zgodba pomeni tudi novo priložnost za razvoj naše regije,« poudarja direktor RRA Koroška Uroš Rozman.
V projekt se lahko vključijo vsi, ki imajo podjetniško idejo in si želijo narediti korak naprej – ne glede na starost, izobrazbo ali trenutni zaposlitveni status. Pomembna pogoja sta prijavljeno stalno ali začasno prebivališče v Koroški regiji ter pripravljenost za sklenitev pogodbe o zaposlitvi za čas trajanja programa.
Priložnost za novo podjetniško zgodbo je odprta. Zainteresirani kandidati se lahko prijavijo na 8. javni razpis, objavljen na spletni strani RRA Koroška. Rok za prijavo je torek, 29. september 2026.
Več info in link do razpisne dokumentacije: Objavljen je 8. javni razpis za vključitev v projekt “PONI RRA Koroška 2023-28” | RRA Koroška
Projekt »PONI RRA Koroška 2023–28« financirata Republika Slovenija in Evropska unija iz Evropskega sklada za regionalni razvoj.

Vse dodatne informacije glede projekta so na voljo: 
· na e-mailu poni@rra-koroska.si, 
· na tel. 059 085 190; 040 188 189 (Boris Skudnik) in 041 781 650 (Mirjam Ocepek)
· osebno na sedežu RRA Koroška, Meža 10, 2370 Dravograd.

Vabljeni k sodelovanju!









Več informacij - splošno: 
Anja Vajde 
Vodja za odnose z javnostmi 
M: +386 (0)41 323 293 
e-naslov: anja.vajde@rra-koroska.si 

Foto: arhiv RRA Koroška

